Jonas Vingegaard

**Jonas Vingegaard Hansen** (født **Rasmussen**; 1996) er en dansk syklist som sykler for Team Visma-Lease a Bike. Han vant Tour de France i 2022- og 2023.

Vingegaard syklet sin første Grand Tour i Vuelta a España i 2020. Han deltok i sitt første Tour de France i 2021, der han endte på andreplass sammenlagt.
## Karriere
### Tidlig karriere
Vingegaard er født og oppvokst i Hillerslev. Han spilte både fotball og håndball fra tidlig alder, og startet sin sykkelkarriere med laget Thy Cykle Ring i 2007. I 2013 byttet han lag til Aalborg Cykle Ring. Han hadde sitt siste år som juniorrytter i 2014, og ble med i Odder Cykel Klub. 

Da han ble seniorrytter, slet han innledningsvis og presterte dårlig i ritt. Da Odder Sykkelklubb etablerte et U23-lag fra starten av 2016, ble resultatene bedre.

### Team ColoQuick–Cult (2016–2018)

I 2016 signerte Vingegaard for det danske UCI Continental- laget ColoQuick–Cult. 

På hverdagene jobbet Vingegaard på fiskefabrikken Chrisfish i Hanstholm, og filiterte fisk fra kl. 06.00 til 12.00 før trening om ettermiddagen. En tid jobbet han sammen med Michael Valgren, som også satset på en karriere som profesjonell syklist.

I 2016 oppnådde han sitt første store internasjonale resultat, med en andreplass i UCI 2.1-nivåløpet Tour of China I.

Vingegaard veltet ut av Tour des Fjords 2017, og pådro seg et brukket lårbein som satte han ut av store deler av sesongen. Før skaden endte han på fjerdeplass sammenlagt og vant ungdomskonkurransen i det franske etapperittet Tour du Loir-et-Cher.

På en treningstur til Spania i begynnelsen av mars 2018 satte Vingegaard tidsrekord på den 6.5 kilometer lange stigningen Coll de Rates. Han syklet stigningen på 13,02 minutter, 12 sekunder raskere enn forrige rekordholder Tejay van Garderen. I midten av 2018 ble fysikken hans testet hos Team Danmark. Etterpå sa idrettsfysiolog Lars Johansen om Vingegaard:

### Team Jumbo–Visma (2019 – i dag)

Han signerte med Team Jumbo–Visma i 2019, og fikk sin første UCI WorldTour- seier i etappe 6 av Tour de Pologne samme år. Året etter endte han på åttende plass i samme ritt. Han fikk sin Grand Tour-debut i Vuelta a España i 2020, der han var hjelperytter for sammenlagtvinner Primož Roglič.

I 2021 vant han femte etappe av UAE Tour, før han vant to etapper og sammenlagt i Settimana Internazionale di Coppi e Bartali. Han tok senere andreplass sammenlagt i Baskerland rundt.

Vingegaard kom inn som erstatter for Tom Dumoulin i lagets Tour de France-tropp for 2021. Han var opprinnelig hjelperytter for Primož Roglič. På tredje etappe krasjet Roglič kraftig. På etappe 5, en 27.2 km lang tempoetappe, ble Vingegaard nummer 3 og klatret opp på topp 10 i sammendraget. På den åttende etappen klatret Vingegaard til femteplass sammenlagt, men tapte nesten tre og et halvt minutt til Tadej Pogačar. Etter etappen trakk Roglič seg fra løpet på grunn av skadene sine, og Vingegaard stod dermed som Team Jumbo-Visma sin sammenlagtkandidat.

Etter etappe 11 klatret Vingegaard til tredjeplass på sammenlagtlisten. Da løpet gikk inn i Pyreneene, befestet Vingegaard sin plass på pallen. På etappe 17 var Vingegaard og Richard Carapaz de eneste som kunne holde farten til Pogačar, og Vingegaard endte på andreplass både på etappen og i sammendraget. Det samme skjedde på neste etappe, som hadde målgang på toppen av Luz Ardiden. På den siste tempoetappen tok Vingegaard tredjeplassen, og sikret med det sin andreplass i sammendraget. Etter å ha fullført den seremonielle etappen inn til Champs-Élysées, ble han den andre danske rytteren som oppnådde en pallplassering i Tour de France og den første siden 1996.

### 2022

I 2022 kom Vingegaard på 2. plass i Tirreno–Adriatico,og fulgte senere opp med en 6. plass i Baskerland rundt. I Critérium du Dauphiné kom Vingegaard på andreplass bak lagkamerat Roglič, og vant en etappe.

Vingegaard og Roglič hadde delt lederansvar for Team Jumbo-Visma i Tour de France. På etappe 5 pådro han seg en mekanisk feil på sykkelen, og måtte stoppe opp. Etter en del komplikasjoner fikk han en ny sykkel fra lagets følgebil. Vingegaard tapte lite tid på uhellet. 

I løpet av rittet ble det tydelig at Vingegaard var den eneste reelle utfordreren til fjorårsvinner Tadej Pogačar. På etappe 11 skulle Col du Granon bestiges, en stigning som ikke hadde blitt brukt siden 1986 hvor Greg LeMond tok den gule trøya fra Bernard Hinault. Team Jumbo-Visma lot Roglič angripe Pogačar på Col du Télégraphe og Col du Galibier, for å slite ut Pogačar før Col du Granon. Vingegaard angrep opp Granon,  og fikk +2:51 på Pogačar. Vingegaard tok med det ledelsen i rittet. Dette var hans første etappeseier i Tour de France. 

I løpet av de neste etappene gjorde Pogačar noen få angrep, men Vingegaard var i stand til å svare på hver av dem. Team Jumbo-Visma fikk et alvorlig tilbakeslag før hviledagen, da Roglič ikke startet etappe 15, og Kruijswijk veltet ut under etappen. På etappe 17 var Vingegaard den eneste rytteren klarte å følge Pogačar og hans hjelperytter Brandon McNulty opp den siste stigningen. Pogačar slo Vingegaard i spurten om seieren. 

Pogačar veltet på vei ned fra Col de Spandelles under etappe 18, men Vingegaard senket farten og ventet på at Pogačar skulle ta ham igjen. På vei opp den siste stigningen angrep Vingegaard, og Pogačar klarte ikke å følge. Da han var i mål hadde han økt ledelsen med ett minutt, tatt sin andre etappeseier, og tilnærmet sikret seieren før den siste tempoetappen på etappe 20. Han sikret seg samtidig klatretrøya. 

På den siste etappen syklet han side om side med sine gjenværende lagkamerater inn til mål. Han satte samtidig rekord for den høyeste gjennomsnittshastigheten gjennom Tour de France-historien. 

Ingen av de andre sammenlagtkandidatene var i nærheten av å holde tritt med Pogačar og Vingegaard. Etter siste etappe var tredjeplasserte Geraint Thomas over 7 minutter bak, mens David Gaudu og Aleksandr Vlasov på fjerde- og femteplass var henholdsvis over 13 og 15 minutter bak.

I løpet av de påfølgende månedene var Vingegaard fraværende fra flere løp. Flere aviser stilte spørsmål ved hans moralske tilstand og nevnte de "tøffe tidene" mesteren opplevde. Han gjorde comeback i CRO Race den 27. september, for å forberede seg til Il Lombardia. I Il Lombardia avsluttet han sesongen med en 16. plass.

### 2023

Vingegaard startet 2023-sesongen med etapperittet O Gran Camiño i Galicia, Spania. Han vant alle etappene, og dermed også sammenlagt, i tillegg til klatrekonkurransen. Deretter deltok han i Paris–Nice, hvor han ble nummer tre sammenlagt bak Tadej Pogačar og David Gaudu, etter å ha tapt drøyt 40 sekunder til dem på etappe 4. 

Han vant deretter Tour of the Baskerland, og tok tre etappeseire samt poengklassifiseringen i prosessen. Under Critérium du Dauphiné vant han to etapper og den generelle klassifiseringen med størst margin siden 1993.  I forkant av Tour de France sto han igjen sammen med Pogačar som hovedfavorittene til å vinne rittet.

Vingegaard startet Tour de France sterkt, og tok over et minutt på Pogačar på etappe 5. Pogačar vant neste etappe, og tok igjen 24 sekunder. Etter etappe 9 ble forspranget redusert til 17 sekunder. På etappe 13 tapte Vingegaard enda mer tid, og forspranget var nede i 9 sekunder. 

På etappe 16, en 22 kilometer lang tempoetappe, slo Vingegaard Pogačar med over halvannet minutt. På den påfølgende etappen kom han nesten 6 minutter foran Pogačar, og økte ledelsen til 7 minutter og 37 sekunder. Han sikret dermed sin andre sammenlagtseier på rad.

I Vuelta a España hadde Vingegaard delt lederskap med Primož Roglič. Som nylig vinner av Tour de France, gikk han inn i rittet som en av favorittene. På tempoetappen på etappe 10 tapte han imidlertid omtrent ett minutt til Remco Evenepoel og Roglič. Han var over to minutter bak lagkamerat Sepp Kuss, som ledet i sammendraget. Vingegaard vant deretter etappe 13 og 16, og lå på andreplass med bare 8 sekunder til Kuss. På etappe 17 angrep Vingegaard og Roglič Kuss på vei opp rittets siste stigning, og høstet sterk kritikk for dette i etterkant. Dagen etterpå jobbet Vingegaard som hjelperytter for Kuss.

Han endte til slutt på andreplass sammenlagt, 17 sekunder bak Kuss, med Roglič på tredjeplass. Team Jumbo-Visma tok dermed alle tre pallplassene i rittet.

### 2024
I 2024 startet Vingegaard igjen sesongen med O Gran Camiño, hvor han vant sammenlagt, klatrekonkurransen og poengkonkurransen.  Vingegaard vant alle etappene med unntak av den første. I Tirreno-Adriatico vant han sammenlagt og klatrekonkurransen, samt etappeseier på 5. og 6. etappe. I etterkant av rittet uttalte annenplasserte Juan Ayuso at Vingegaard var på et umenneskelig nivå.

I Baskerland rundt veltet Vingegaard på 4. etappe, og måtte bryte. En rekke ryttere gikk i bakken, noe som resulterte i at løpet ble nøytralisert. Vingegaard pådro seg et brukket kragebein og flere ribbein, i tillegg til en punktert lunge, snoe som medførte sykehusinnleggelse. Dette var hans første alvorlige ulykke siden han vant Tour de France i 2022. Flere andre ryttere pådro seg alvorlige skader, deriblant Primož Roglič, Remco Evenepoel og Jay Vine. Vingegaard fryktet selv han skulle dø som følge av velten, og vurderte å legge opp dersom han overlevde.

86 dager etter velten sto han på startstreken til sitt fjerde Tour de France, der han vant 11. etappe. 

### Personlige liv
Vingegaard er gift med Trine Marie Hansen. Hun var lagets markedssjef da Vingegaard syklet for Team ColoQuick. Paret har en datter sammen.  

### Heder

* Årets danske sportsnavn : 2022 
* Vélo d'Or : 2023

## Referanser


## Eksterne lenker
*